માણસ પાસે જ્યારે શબ્દભંડોળ ખૂટી પડે ત્યારે સ્પર્શની ભાષા કામે લાગતી હોય છે. એક સામાજિક પ્રાણી તરીકે આપણને દરરોજ સ્પર્શની ભાષાનો અનુભવ મળતો રહે છે. નારાજ દોસ્તારને સમજાવવામાં જ્યારે શબ્દોના કાલાવાલા ઊણાજ ઊતરે ત્યારે હૂંફાળા સ્પર્શ સાથે તેનો હાથ પકડીને જો સંવાદ કરવામાં આવે તો તેના માની જવાના ચાન્સ વધી જતા હોય છે. રીસાયેલી પત્નીને મનાવવામાં દરેક શસ્ત્રો નાકામ પુરવાર થાય ત્યારે તેના ખભા પર એક પ્રેમભર્યો મૌન સ્પર્શ બાજી મારી જાય છે. સ્પર્શની તાકાત જુઓ, બાળક માનો સ્પર્શ પામીને પોતાને સુરક્ષિત અનુભવે છે, નિરાશ થયેલી વ્યક્તિની પીઠ પર સ્પર્શીને સાંત્વના આપી શકાય છે, પીઠ થાબડીને કોઈને બિરદાવી શકાય છે, તો ચરણસ્પર્શ થકી વડીલો તરફ સન્માન અને આદર વ્યક્ત કરવાની સર્વકાલીન અને સર્વસામાન્ય રીતથી કોઈ અજાણ નથી.